Hou op om die mense wat jy liefhet te probeer verander - www.bybelkennis.co.za
by Coen Slabber · Published 27/02/2015 · Updated 29/01/2015
Andy Stanley skryf hier oor die verband tussen liefde en aanvaarding. ‘n Verstandige persoon is iemand wat verstaan dat die lewe verbind is: besluite wat jy vandag neem, het implikasies vir môre; wat ons vandag doen, is ‘n goeie indikasie hoe ons môre sal optree; hy weet dat die beste indikator vir sy toekomstige optrede sy optrede in die verlede is.
Die verlede is meetbaar en waarneembaar; dit maak die toekoms voorspelbaar. As jy wil weet waarheen iemand op pad is, kyk na waar hy was. Vergeet van die beloftes wat mense maak en kyk na die patrone.
Mense verander, maar mense verander nie mense nie. Mense verander hulleself. Dink aan die verandering wat die grootste positiewe impak op jou lewe gehad het. Ander mag jou geïnspireer of bemoedig het, maar uiteindelik was dit jou besluit om te verander. Natuurlik bewerk God die verandering in ons. Niemand verander egter as hy nie self besluit om te verander nie.
Mense verander. Hulle verbreek ou gewoontes. Maar ons moenie probeer om hulle te verander nie. Ons moet op die kantlyn sit en geduldig wag tot die persoon verander.